CELEX: 32016R2022
Language: bg
Date: 2016-07-14 00:00:00
Title: Делегиран регламент (ЕС) 2016/2022 на Комисията от 14 юли 2016 година за допълване на Регламент (ЕС) № 600/2014 на Европейския парламент и на Съвета по отношение на регулаторните технически стандарти относно информацията, необходима за регистрацията на дружества от трети държави, и относно формата на информацията, която следва да се предоставя на клиентите (Текст от значение за ЕИП )

19.11.2016   
            
            
               BG
            
            
               Официален вестник на Европейския съюз
            
            
               L 313/11
            
         ДЕЛЕГИРАН РЕГЛАМЕНТ (ЕС) 2016/2022 НА КОМИСИЯТА
   от 14 юли 2016 година
   за допълване на Регламент (ЕС) № 600/2014 на Европейския парламент и на Съвета по отношение на регулаторните технически стандарти относно информацията, необходима за регистрацията на дружества от трети държави, и относно формата на информацията, която следва да се предоставя на клиентите
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012 (1), и по-специално член 46, параграф 7 от него,
   като има предвид, че:
   
               (1)
            
            
               С Регламент (ЕС) № 600/2014 се установява хармонизирана рамка за третирането на дружества от трети държави, които имат достъп до Съюза с оглед на предоставянето на инвестиционни услуги и дейности на допустими контрагенти и професионални клиенти.
            
         
               (2)
            
            
               Целесъобразно е да се определи информацията, която дружеството от трета държава следва да включи в заявлението за предоставяне на инвестиционни услуги или извършване на дейности в рамките на Съюза, което подава до Европейския орган за ценни книжа и пазари (ЕОЦКП), и да се уточни форматът, в който посочената в член 46, параграф 5 от Регламент (ЕС) № 600/2014 информация следва да се предоставя на клиентите, с цел да се установят единни изисквания за дружествата от трети държави, както и да се използва възможността за предоставяне на услуги в рамките на Съюза.
            
         
               (3)
            
            
               За да може ЕОЦКП правилно да идентифицира и регистрира дружествата от трети държави, той следва да разполага с данните за връзка на дружествата, техните национални и международни идентификационни кодове, както и с доказателства, че са лицензирани да предоставят инвестиционни услуги в държавата им на установяване.
            
         
               (4)
            
            
               За да се гарантира, че информацията, която дружествата от трети държави предоставят на клиентите, е разбираема и ясна, следва да се обърне внимание на езика и на формата, в който тя се предоставя.
            
         
               (5)
            
            
               Прилагането на настоящия регламент следва да бъде съобразено с датата на прилагане на Регламент (ЕС) № 600/2014, поради което то следва да се отложи във времето.
            
         
               (6)
            
            
               Настоящият регламент се основава на проектите на регулаторни технически стандарти, предадени на Комисията от ЕОЦКП.
            
         
               (7)
            
            
               ЕОЦКП проведе открити обществени консултации по проектите на регулаторни технически стандарти, въз основа на които е изготвен настоящият регламент, анализира потенциалните разходи и ползи и поиска становище от създадената по член 37 от Регламент (ЕС) № 1095/2010 на Европейския парламент и на Съвета Група на участниците от сектора на ценните книжа и пазарите (2),
            
         ПРИЕ НАСТОЯЩИЯ РЕГЛАМЕНТ:
   Член 1
   Информация, необходима за регистрацията
   Всяко дружество от трета държава, което подава заявление за предоставяне на инвестиционни услуги или извършване на дейности в рамките на Съюза в съответствие с член 46, параграф 4, втора алинея от Регламент (ЕС) № 600/2014, представя на ЕОЦКП следната информация:
   
               а)
            
            
               пълно наименование на дружеството, включително юридическото му наименование, и всяка друга фирма, която дружеството възнамерява да използва;
            
         
               б)
            
            
               данни за връзка с дружеството, включително адрес на главното управление, телефонен номер и адрес на електронна поща;
            
         
               в)
            
            
               данни за връзка с лицето, което отговаря за заявлението, включително телефонен номер и адрес на електронна поща;
            
         
               г)
            
            
               уебсайт, ако има такъв;
            
         
               д)
            
            
               национален идентификационен номер на дружеството, ако има такъв;
            
         
               е)
            
            
               идентификационен код на правния субект (ИКПС), ако има такъв;
            
         
               ж)
            
            
               бизнес идентификационен код (BIC) на дружеството, ако има такъв;
            
         
               з)
            
            
               име и адрес на компетентния орган на третата държава, който отговаря за надзора на дружеството; при повече от един надзорен орган се посочва информация за съответните области на компетентност;
            
         
               и)
            
            
               връзка към регистъра на всеки компетентен орган на третата държава, ако е на разположение;
            
         
               й)
            
            
               информация за инвестиционните услуги, дейностите и допълнителните услуги, които дружеството е лицензирано да предоставя в държавата му на установяване;
            
         
               к)
            
            
               инвестиционните услуги, които ще се предоставят, и дейностите, които ще се извършват в Съюза, заедно с евентуалните допълнителни услуги.
            
         Член 2
   Изисквания за подаването на информация
   1.   Дружеството от трета държава уведомява ЕОЦКП в срок от 30 дни за всички промени в информацията, предоставена съгласно член 1, букви а) — ж) и букви й) и к).
   2.   Информацията, предоставяна на ЕОЦКП по член 1, буква й), се подава посредством писмена декларация, издадена от компетентен орган на третата държава.
   3.   Информацията, предоставяна на ЕОЦКП по член 1, се изготвя на английски език, като се използва латиница. Всички придружаващи документи, предоставяни на ЕОЦКП по член 1 и по параграф 2 от настоящия член, се изготвят на английски език или, ако са съставени на друг език, се предоставя и заверен превод на английски език.
   Член 3
   Информация, свързана с видовете клиенти в Съюза
   1.   Дадено дружество от трета държава предоставя на клиентите информацията, посочена в член 46, параграф 5 от Регламент (ЕС) № 600/2014, на траен носител.
   2.   Информацията, посочена в член 46, параграф 5 от Регламент (ЕС) № 600/2014, се определя, както следва:
   
               а)
            
            
               предоставя се на английски език или на официалния език или на един от официалните езици на държавата членка, в която ще се предоставят услугите;
            
         
               б)
            
            
               представя се и се структурира в лесен за четене вид, като се използва четлив шрифт;
            
         
               в)
            
            
               не се използват цветове, които могат направят информацията по-трудно разбираема.
            
         Член 4
   Влизане в сила и прилагане
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   Той се прилага от датата, посочена в член 55, втора алинея от Регламент (ЕС) № 600/2014.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 юли 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 173, 12.6.2014 г., стр. 84.
   
      (2)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (ОВ L 331, 15.12.2010 г., стр. 84).